The Entail; or, The Lairds of Grippy
'My word, Meg,' was her reply, 'but t'ou has a stock o' impudence, to haud up thy snout in that gait to the she that bore thee.--Am I one of these that hae, by reason of more strength, amaist attain't to the age of fourscore, without learning the right frae the wrang o' a' moral conduct, as that delightful man, Dr. Pringle o' Garnock, said in his sermon on the Fast Day, when he preached in the Wynd Kirk, that t'ou has the spirit o' sedition, to tell me that I hae lost my solid judgement, when I'm labouring in the vineyard o' thy family?--Dirdumwhamle, your wife there, she's my dochter, and sorry am I to say't, but it's well known, and I dinna misdoot ye hae found it to your cost, that she is a most unreasonable, narrow, contracted woman, and wi' a' her 'conomical throughgality--her direction-books to mak grozette wine for deil-be-lickit, and her Katy Fisher's cookery, whereby she would gar us trow she can mak fat kail o' chucky stanes and an auld horse shoe--we a' ken, and ye ken, Laird, warst o' a', that she flings away the peas, and maks her hotch-potch wi' the shawps, or, as the auld bye-word says, tynes bottles gathering straes.